《陪师川纳凉大宁寺得绿字》
宋代·洪朋

六月维长夏，炎热不可触。车马断经过，卧痾适所欲。

欻作城北游，佛界映空谷。方塘荷气清，层轩竹阴绿。

徐侯辨食事，意豁忘羁束。鸣蜩韵高寒，凉飔荡烦促。

坐隐者谁子，飞雹下棋局。胜负吾不知，静啸荫乔木。

徙倚失日车，旋归想雨足。可令夜气清，更使年谷熟。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。